b'\n_START_ARTICLE_\nEnergians\xc3\xa4\xc3\xa4st\xc3\xb6\n_START_PARAGRAPH_\nEnergians\xc3\xa4\xc3\xa4st\xc3\xb6 eli energiatehokkuus on energian k\xc3\xa4yt\xc3\xb6n tehokkuuden parantamista siten, ett\xc3\xa4 energian ominaiskulutus alenee._NEWLINE_Vuonna 2008 suomalaisten kokonaisenergiankulutus oli 262,9 GJ/asukas. Energian kokonaiskulutus laski 4,7\xc2\xa0% edellisest\xc3\xa4 vuodesta._NEWLINE_Suomessa energians\xc3\xa4\xc3\xa4st\xc3\xb6\xc3\xb6n kannustaa valtion omistama Motiva Oy, joka toteuttaa energians\xc3\xa4\xc3\xa4st\xc3\xb6ohjelmaa ja uusiutuvien energial\xc3\xa4hteiden edist\xc3\xa4misohjelmaa. Maakunnissa energians\xc3\xa4\xc3\xa4st\xc3\xb6n viesti\xc3\xa4 viev\xc3\xa4t energiatoimistot tai palvelukeskukset, kuten Varsinais-Suomessa toimiva Valonia.\n_START_SECTION_\nEnergiakatselmukset 1992\xe2\x80\x932007\n_START_PARAGRAPH_\nEnergiakatselmuksia on Suomessa j\xc3\xa4rjestetty 1990-luvun alkupuolelta l\xc3\xa4htien. Energiakatselmuksissa energia-alan asiantuntija (usein Motivan henkil\xc3\xb6st\xc3\xb6\xc3\xa4) k\xc3\xa4y l\xc3\xa4pi systemaattisesti suurimmat energiaa kuluttavat teollisuuslaitokset, kiinteist\xc3\xb6t ja muut kohteet sek\xc3\xa4 selvitt\xc3\xa4\xc3\xa4 onko kohteissa sellaisia energiaa kuluttavia toimintoja joita olisi mahdollista parantaa. Vuosien mittaan toiminta on kattanut hyvin suuren osan Suomen energiankulutuksesta ja sen avulla on my\xc3\xb6s kyetty m\xc3\xa4\xc3\xa4ritt\xc3\xa4m\xc3\xa4\xc3\xa4n s\xc3\xa4\xc3\xa4st\xc3\xb6potentiaalia, joka olisi suuremmilla investoinneilla saavutettavissa. Vuodesta 1992 silloinen Kauppa- ja Teollisuusministeri\xc3\xb6 on tukenut toimintaa taloudellisesti. Vuosina 1992\xe2\x80\x932007 tuki on ollut yhteens\xc3\xa4 23,1 miljoonaa euroa._NEWLINE_Energiakatselmusten avulla on vuosina 1992\xe2\x80\x932007 s\xc3\xa4\xc3\xa4stetty yhteens\xc3\xa4 noin 11 TWh energiaa, mist\xc3\xa4 teollisuuden osuus on ollut hieman yli 70\xc2\xa0%. T\xc3\xa4m\xc3\xa4n lis\xc3\xa4ksi prosessiteollisuudessa on kaksivaiheisen katselmusmallin my\xc3\xb6t\xc3\xa4 saavutettu noin 7 TWh kokonaiss\xc3\xa4\xc3\xa4st\xc3\xb6._NEWLINE_Energiakatselmustoiminnassa tehdyn selvityksen perusteella katselmuksissa havaitusta s\xc3\xa4\xc3\xa4st\xc3\xb6potentiaalista on toteutunut palvelusektorilla noin 70\xc2\xa0% ja pk-teollisuudessa noin 50\xe2\x80\x9360\xc2\xa0%.\n_START_SECTION_\nEnergians\xc3\xa4\xc3\xa4st\xc3\xb6sopimukset 1997\xe2\x80\x932006\n_START_PARAGRAPH_\nEnergians\xc3\xa4\xc3\xa4st\xc3\xb6sopimusten tavoitteena on pienent\xc3\xa4\xc3\xa4 energian ominaiskulutusta ja vied\xc3\xa4 k\xc3\xa4yt\xc3\xa4nt\xc3\xb6\xc3\xb6n toimintamalleja, joiden ansiosta energiatehokkuudesta tulee osa yritysten ja yhteis\xc3\xb6jen vakiintunutta toimintaa. Energians\xc3\xa4\xc3\xa4st\xc3\xb6sopimukset ovat puitesopimuksia, joissa j\xc3\xa4rjest\xc3\xb6t sitoutuvat edist\xc3\xa4m\xc3\xa4\xc3\xa4n energians\xc3\xa4\xc3\xa4st\xc3\xb6\xc3\xa4 ja j\xc3\xa4senist\xc3\xb6ns\xc3\xa4 liittymist\xc3\xa4 sopimukseen. Sopimuksiin liittyv\xc3\xa4t yritykset ja yhteis\xc3\xb6t sitoutuvat energiakatselmusten tai -analyysien laatimiseen sek\xc3\xa4 kannattavien s\xc3\xa4\xc3\xa4st\xc3\xb6toimenpiteiden toteuttamiseen. Kauppa- ja Teollisuusministeri\xc3\xb6 tukee katselmuksia ja niist\xc3\xa4 seuraavia investointeja erilaisin avustuksin._NEWLINE_Vuoden 2006 loppuun menness\xc3\xa4 toteutettujen s\xc3\xa4\xc3\xa4st\xc3\xb6toimenpiteiden vuotuinen kokonaisvaikutus oli noin 7,7 TWh/a. T\xc3\xa4st\xc3\xa4 s\xc3\xa4hk\xc3\xb6ns\xc3\xa4\xc3\xa4st\xc3\xb6 oli noin 1,7 TWh/a ja l\xc3\xa4mm\xc3\xb6n ja polttoaineiden s\xc3\xa4\xc3\xa4st\xc3\xb6 6,0 TWh/a. S\xc3\xa4\xc3\xa4st\xc3\xb6toimenpiteist\xc3\xa4 81\xc2\xa0% toteutettiin teollisuudessa ja 15\xc2\xa0% voimalaitosalalla. Toimenpiteill\xc3\xa4 syntyneiden s\xc3\xa4\xc3\xa4st\xc3\xb6jen yhteism\xc3\xa4\xc3\xa4r\xc3\xa4 oli noin 150 miljoonaa Euroa vuodessa. S\xc3\xa4\xc3\xa4st\xc3\xb6jen saavuttamiseksi toteutettiin kaikkiaan 295 miljoonan Euron investoinnit teollisuudessa ja 70 miljoonan euron investoinnit voimalaitosalalla._NEWLINE_Energians\xc3\xa4\xc3\xa4st\xc3\xb6sopimusten yhteydess\xc3\xa4 arvioitiin my\xc3\xb6s hankkeisiin liittyv\xc3\xa4, toteuttamatta j\xc3\xa4\xc3\xa4nyt s\xc3\xa4\xc3\xa4st\xc3\xb6potentiaali. Sen suuruuden arvioitiin vuoden 2005 lopussa olevan noin 11 TWh/a josta noin puolet arvioitiin toteutuvan vuoteen 2010 menness\xc3\xa4._NEWLINE_Kansallisessa Ilmastostrategiassa asetettiin tavoitteeksi CO\xe2\x82\x82-p\xc3\xa4\xc3\xa4st\xc3\xb6jen alentaminen 3\xe2\x80\x934 miljoonalla tonnilla. Tuolloin ennakoitiin energians\xc3\xa4\xc3\xa4st\xc3\xb6sopimuksilla olevan merkitt\xc3\xa4v\xc3\xa4 rooli hiilidioksidip\xc3\xa4\xc3\xa4st\xc3\xb6jen alentamisessa. Sopimusten yhteenlaskettu v\xc3\xa4hennys olikin 2,1\xe2\x80\x932,9 miljoonaa CO\xe2\x82\x82-tonnia riippuen siit\xc3\xa4, mill\xc3\xa4 p\xc3\xa4\xc3\xa4st\xc3\xb6kertoimella vaikutus lasketaan.\n_START_SECTION_\nEnergiatehokkuussopimukset 2008\xe2\x80\x932016\n_START_PARAGRAPH_\nEnergians\xc3\xa4\xc3\xa4st\xc3\xb6sopimustoiminta jatkaa energians\xc3\xa4\xc3\xa4st\xc3\xb6sopimusten tekemist\xc3\xa4 painottuen aloille, jotka edellisell\xc3\xa4 sopimuskaudella j\xc3\xa4iv\xc3\xa4t v\xc3\xa4hemm\xc3\xa4lle huomiolle. Sopimustoiminnan tavoitteena on yhdeks\xc3\xa4n prosentin energians\xc3\xa4\xc3\xa4st\xc3\xb6 vuoteen 2016 menness\xc3\xa4.\n_START_SECTION_\nESCO-toiminta\n_START_PARAGRAPH_\nESCO-hankkeissa ulkopuoliset energia-asiantuntijat toteuttavat palvelun tilanneessa yrityksess\xc3\xa4 toimenpiteit\xc3\xa4 ja investointeja energian s\xc3\xa4\xc3\xa4st\xc3\xa4miseksi. Palvelun tarjonnut ESCO-yritys vastaa t\xc3\xa4ll\xc3\xb6in energian k\xc3\xa4yt\xc3\xb6n tehostumisesta. Itse palvelu maksetaan s\xc3\xa4\xc3\xa4st\xc3\xb6ill\xc3\xa4, jotka syntyv\xc3\xa4t alentuneista energiakustannuksista. ESCO-hankkeet voivat olla hyvinkin pieni\xc3\xa4, esimerkiksi maal\xc3\xa4mm\xc3\xb6n k\xc3\xa4ytt\xc3\xb6 kasvihuoneessa tai \xc3\xb6ljykattilan vaihto pellettikattilaksi._NEWLINE_P\xc3\xa4\xc3\xa4ttyneet ESCO-hankkeet ja niiden tulokset ovat luettavissa Motivan sivuilla yll\xc3\xa4pidett\xc3\xa4v\xc3\xa4ss\xc3\xa4 hankerekisteriss\xc3\xa4. Syyskuussa 2009 hankerekisteriss\xc3\xa4 oli 59 erillist\xc3\xa4 hanketta joiden s\xc3\xa4\xc3\xa4st\xc3\xb6potentiaali vaihteli v\xc3\xa4lill\xc3\xa4 30\xe2\x80\x9340 000 MWh/a.\n_START_SECTION_\nEnergiatodistukset\n_START_PARAGRAPH_\nVuoden 2009 alusta on Suomessa vaadittu energiatodistus myyt\xc3\xa4ess\xc3\xa4 tai vuokrattaessa kiinteist\xc3\xb6j\xc3\xa4. Taloyhti\xc3\xb6iss\xc3\xa4 energiatodistus liittyy is\xc3\xa4nn\xc3\xb6itsij\xc3\xa4ntodistukseen._NEWLINE_Energiatodistus on tarkoitettu mahdollistamaan rakennusten energiatehokkuuden vertailu, ja huomioimaan energiatehokkuus rakennusta suunniteltaessa. Energiatodistuksessa kerrotaan rakennuksen tarvitsema l\xc3\xa4mmitysenergia, laite- tai kiinteist\xc3\xb6s\xc3\xa4hk\xc3\xb6, j\xc3\xa4\xc3\xa4hdytysenergia sek\xc3\xa4 niiden pohjalta laskettu, bruttoalaan suhteutettu energiatehokkuusluku. Sen perusteella m\xc3\xa4\xc3\xa4r\xc3\xa4ytyy rakennuksen energialuokka asteikolla A\xe2\x80\x93G. V\xc3\xa4hiten energiaa kuluttaa A-luokan kiinteist\xc3\xb6, eniten G-luokan kiinteist\xc3\xb6. Energiankulutus m\xc3\xa4\xc3\xa4ritet\xc3\xa4\xc3\xa4n joko laskennallisesti (uudet kiinteist\xc3\xb6t) tai toteutuneen kulutuksen mukaan._NEWLINE_Vuonna 2008 voimassa olleiden rakentamism\xc3\xa4\xc3\xa4r\xc3\xa4ysten mukainen kiinteist\xc3\xb6 asettuu energialuokkaan D.\n_START_SECTION_\nWWF Green Office\n_START_PARAGRAPH_\nMaailman Luonnons\xc3\xa4\xc3\xa4ti\xc3\xb6 WWF on luonut oman, toimistoille tarkoitetun ymp\xc3\xa4rist\xc3\xb6palvelu Green Officen. Sen avulla yritykset voivat v\xc3\xa4hent\xc3\xa4\xc3\xa4 ymp\xc3\xa4rist\xc3\xb6kuormitustaan, saavuttaa s\xc3\xa4\xc3\xa4st\xc3\xb6j\xc3\xa4 ja hidastaa ilmastonmuutosta._NEWLINE_WWF my\xc3\xb6nt\xc3\xa4\xc3\xa4 Green Office -kriteerit t\xc3\xa4ytt\xc3\xa4v\xc3\xa4lle toimistolle ymp\xc3\xa4rist\xc3\xb6merkin. Merkkej\xc3\xa4 on my\xc3\xb6nnetty kaikkiaan 120 organisaatiolle (toukokuu 2010).\n_START_SECTION_\nKotitalouksien energiankulutus\n_START_PARAGRAPH_\nMotivan julkisesti rahoitetut energians\xc3\xa4\xc3\xa4st\xc3\xb6hankkeet kohdistuvat l\xc3\xa4hinn\xc3\xa4 teollisuuden, palvelusektorin ja julkisen sektorin energiankulutukseen. Kotitalouksien energians\xc3\xa4\xc3\xa4st\xc3\xb6n ohjaus onkin keskittynyt etup\xc3\xa4\xc3\xa4ss\xc3\xa4 valitukseen, jota harjoittavat Motiva, s\xc3\xa4hk\xc3\xb6yhti\xc3\xb6t ja ymp\xc3\xa4rist\xc3\xb6j\xc3\xa4rjest\xc3\xb6t._NEWLINE_Kotitalouksien energiankulutuksesta noin puolet kuluu l\xc3\xa4mmitykseen. L\xc3\xa4mmitysenergian kulutus puolestaan jakaantuu kolmeen l\xc3\xa4hes yht\xc3\xa4suureen osaan: rakennuksen johtumish\xc3\xa4vi\xc3\xb6t, ilmanvaihto ja k\xc3\xa4ytt\xc3\xb6veden l\xc3\xa4mmitys._NEWLINE_Valaistuksen osuus on s\xc3\xa4ilynyt k\xc3\xa4yt\xc3\xa4nn\xc3\xb6ss\xc3\xa4 ennallaan vuodesta 1993 vuoteen 2006 ollen noin 20% kodin s\xc3\xa4hk\xc3\xb6nkulutuksesta. EU-direktiivi m\xc3\xa4\xc3\xa4r\xc3\xa4\xc3\xa4 korvaamaan hehkulamput energians\xc3\xa4\xc3\xa4st\xc3\xb6lampuilla vuodesta 2009 alkaen._NEWLINE_Uusien energiatehokkaiden kylm\xc3\xa4laitteiden osuus kodin energiankulutuksesta on pienentynyt vuoden 1993 30\xc2\xa0%:sta vuoden 2006 13\xc2\xa0%:in._NEWLINE_Kodin elektroniikkaan kuuluvan viihde-elektroniikan osuus puolestaan on kasvanut kylm\xc3\xa4laitteiden tasolle ollen noin 12\xc2\xa0% kodin s\xc3\xa4hk\xc3\xb6nkulutuksesta. T\xc3\xa4st\xc3\xa4 tietotekniikan osuus on noin 4\xc2\xa0%.\n_START_SECTION_\nYritysvastuu\n_START_PARAGRAPH_\nKeskustelu yritysten yhteiskunnallisesta vastuusta on kasvanut viime vuosina. Kuluttajat per\xc3\xa4\xc3\xa4v\xc3\xa4t selvityksi\xc3\xa4 tuotteidensa alkuper\xc3\xa4st\xc3\xa4, toimitusketjusta, henkil\xc3\xb6st\xc3\xb6n kohtelusta ja alihankkijoista. T\xc3\xa4rke\xc3\xa4 osa yritysvastuuta on ekologinen vastuu, joka sis\xc3\xa4ltyy my\xc3\xb6s sertifioituun ymp\xc3\xa4rist\xc3\xb6nhallintaj\xc3\xa4rjestelm\xc3\xa4\xc3\xa4n ISO 14 001._NEWLINE_K\xc3\xa4yt\xc3\xa4nn\xc3\xb6ss\xc3\xa4 yritysten k\xc3\xa4sitys omasta ekologisesta vaikutuksestaan esitet\xc3\xa4\xc3\xa4n vuosittain joko osana vuosikertomusta tai erillisen\xc3\xa4 yritysvastuuraporttina. Raportissa voidaan ilmoittaa esimerkiksi vuosittain tehdyt toimenpiteet ekologisten vaikutusten v\xc3\xa4hent\xc3\xa4miseksi tai konkreettisesti esimerkiksi vuosittain kulutetun s\xc3\xa4hk\xc3\xb6energian kokonaism\xc3\xa4\xc3\xa4r\xc3\xa4.'